Euroopan parlamentin ja neuvoston asetuksen (EU) N:o 1308/2013 105 artiklassa tarkoitetun, erään viinialan nimityksen eritelmän muutoksen hyväksymistä koskevan hakemuksen julkaiseminen

(2022/C 379/12)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1308/2013 (1) 98 artiklassa tarkoitetulla tavalla kahden kuukauden kuluessa tästä julkaisemisesta.

TUOTE-ERITELMÄÄN TEHTÄVÄÄ MUUTOSTA KOSKEVA HAKEMUS

”Colli Bolognesi Classico Pignoletto”

PDO-IT-A0284-AM02

Hakemuksen jättöpäivä: 28.8.2014

1. Muutokseen sovellettavat säännöt

Asetuksen (EU) N:o 1308/2013 105 artikla – Muu kuin vähäinen muutos

2. Muutoksen kuvaus ja perustelut

2.1. Suojatun alkuperänimityksen nimen muuttaminen muodosta ”Colli Bolognesi Classico Pignoletto” muotoon ”Colli Bolognesi Pignoletto”

Suojatun alkuperänimityksen (SAN) nimi on muutettu muodosta ”Colli Bolognesi Classico Pignoletto” muotoon ”Colli Bolognesi Pignoletto” poistamalla sana ”Classico”.

Nimenmuutos johtuu kahdesta eritelmään tehdystä muutoksesta. Ensimmäinen niistä on sellaisten uusien tuoteluokkien (kuohuviini ja laatukuohuviini) sisällyttäminen, joista ei saa käyttää perinteistä merkintää ”Classico”. Erityisen kansallisen ja Euroopan unionin lainsäädännön mukaisesti sekä kyseisen suojatun perinteisen merkinnän määritelmän mukaisesti nimitystä ”Classico” voidaan käyttää vain vanhimmalla alkuperäalueella tuotetuista muista tuotteista kuin kuohuviineistä. Toinen syy, joka liittyy ensimmäiseen, on tuotantoalueen laajentaminen, jota kuvaillaan tarkemmin jäljempänä. Tällä muutoksella laajennetaan tuotantoaluetta siitä vanhimmasta alkuperäalueesta, jonka yhteydessä voidaan käyttää perinteistä merkintää ”Classico”, muihin alueisiin, joilla on samat maaperä-, ilmasto- ja viljelyolosuhteet mutta joiden yhteydessä ei voida käyttää kyseistä perinteistä merkintää sen määritelmän mukaisesti.

Perinteistä merkintää ”Classico” voidaan käyttää vain siitä luokan ”viini” tuotetyypistä, joka on tuotettu kyseistä tarkoitusta varten määritellyllä alkuperäisellä alueella. Siksi nimeä oli tarpeen muuttaa poistamalla ilmaisu ”Classico”.

Tämä nimenmuutos koskee koko tuote-eritelmää ja yhtenäistä asiakirjaa aina, kun nimi mainitaan.

2.2. Uusien rypäletuoteluokkien lisääminen

Luokan ”viini” rinnalle on lisätty tuoteluokat ”helmeilevä viini”, ”kuohuviini” ja ”laatukuohuviini”.

Edellisessä suojatussa alkuperänimityksessä ”Colli Bolognesi Classico Pignoletto”, joka täyttää erityisen italialaisen perinteisen merkinnän ”Denominazione di Origine Controllata e Garantita” (tarkistettu ja taattu alkuperänimitys eli DOCG) vaatimukset, säädettiin vain luokasta ”viini”. Pignoletto-päälajikkeen rypäleitä on kuitenkin perinteisesti kasvatettu laajemmalla alueella, mikä käy ilmi kirjallisuuslähteistä ja siitä, että kyseinen tuotantoalue on päällekkäinen muiden tunnustettujen nimitysten tuotantoalueiden kanssa. Näistä rypäleistä valmistettiin perinteisesti ja edelleen nykypäivänä muitakin viinityyppejä, joista käytetään nimeä ”Pignoletto”. Siksi suojattuun alkuperänimitykseen ”Colli Bolognesi Classico Pignoletto” on lisätty muita tuoteluokkia ainoan siihen alun perin sisältyneen luokan ”viini” rinnalle.

Lisättyjä luokkia ovat ”helmeilevä viini”, ”kuohuviini” ja ”laatukuohuviini”. Uudet luokat huomioon ottaen viinityyppien luettelo sisältää kaiken kaikkiaan seuraavat luokat: – luokka ”viini”, tyyppi ”Superiore”, – luokka ”viini”, tyyppi ”Classico Superiore”, – luokka ”helmeilevä viini”, – luokka ”kuohuviini”, – luokka ”laatukuohuviini”. Lisäksi on syytä huomata, että luokkaan ”viini” kuuluvan tyypin ”Superiore”, johon liittyy maininta ”Classico”, tuotanto ja laatuominaisuudet eivät muutu uudessa tuote-eritelmässä edelliseen tuote-eritelmään verrattuna. Lisättyjä tyyppejä (luokat ”helmeilevä viini”, ”kuohuviini” ja ”laatukuohuviini”) on perinteisesti valmistettu rajatulla alueella, ja ne on tunnustettu tuottajien ja kuluttajien arvostuksen ansiosta. Lisäksi perinteinen merkintä ”Superiore” on annettu sellaisille luokan ”viini” tuotteille (Colli Bolognesi Pignoletto ja Colli Bolognesi Pignoletto Classico), joilla on kansallisessa lainsäädännössä tälle merkinnälle säädettyjen vaatimusten mukaisesti korkeat laatuominaisuudet erityisen tiukkojen tuotantoedellytysten vuoksi.

Muutos koskee koko tuote-eritelmää ja niitä yhtenäisen asiakirjan osia, joissa viitataan uusiin viiniluokkiin ja säännellään niitä (erityisesti 1.3 ja 1.4 kohta).

2.3. Käytettyjen lajikeyhdistelmien laajentaminen

Asiakirjassa on kuvailtu uusien viinityyppien lajikeyhdistelmät. Kuvauksessa viitataan erityisesti täydentäviin rypälelajikkeisiin, koska kaikkien tuoteluokkien pääasiallinen rypälelajike on Pignoletto eli Grechetto Gentile. Näihin täydentäviin lajikkeisiin, joiden osuus viinien tuotannosta saa olla enintään 15 prosenttia, sisältyvät muut Emilia-Romagnan alueella viljeltäviksi soveltuvat muut kuin aromaattiset valkoiset rypälelajikkeet. Myös Pinot Nero- ja Pinot Grigio -rypälelajikkeita voidaan käyttää tässä 15 prosentin osuudessa, vaikka ne ovat erivärisiä. Näitä lajikkeita, jotka on valmistettava valkoviiniksi, pidetään erityisominaisuuksiensa vuoksi erityisen soveltuvina helmeilevien viinien ja kuohuviinien valmistukseen.

Muutos koskee tuote-eritelmän 2 artiklaa, eikä se vaikuta yhtenäiseen asiakirjaan.

2.4. Tuotantoalueen laajentaminen

Tuotantoalueen laajentaminen edellisestä tuote-eritelmästä perustuu siihen, että Pignoletto-rypälelajiketta on perinteisesti viljelty, viiniytetty ja pullotettu laajemmalla alueella Bolognan ja Modenan maakuntien vierekkäisissä osissa, joissa on samankaltaiset fysikaaliset ja ilmasto-olosuhteet.

Lisäksi viisi kyseisen SAN-viinin tuotantoalueeseen sisältynyttä kuntaa (Bazzano, Castello di Serravalle, Crespellano, Monteveglio ja Savigno) yhdistyi ja muodosti uuden Valsamoggian kunnan vuonna 2014. Tuotantoalueen ja sen rajojen kuvausta on muutettu vastaamaan tätä muutosta.

Tuotantoalueen laajentaminen on perusteltua, koska koko yksilöidyllä alueella on samat maaperä- ja ilmasto-olosuhteet, jotka soveltuvat erityisen hyvin viinien valmistukseen Pignoletto-lajikkeesta. Siksi tällä muutoksella kootaan yhteen ainoaan Colli Bolognesi Pignoletto SAN -viiniä koskevaan eritelmään kaikki kyseisestä rypälelajikkeesta valmistettavat viinityypit. Näillä viineillä on korkealaatuisimmat ominaisuudet kyseisellä mäkisellä alueella, minkä vuoksi niistä voidaan käyttää perinteistä italialaista nimitystä ”Denominazione di Origine Controllata e Garantita”. Tässä yhteydessä ilmaisu ”Classico” on edelleen varattu asianomaisen italialaisen merkinnän mukaisesti vain niille luokan ”viini” tuotteille, jotka ovat peräisin vanhimmalta tuotantoalueelta. Lisäksi muutoksen tavoitteena on välttää sekaannusta kuluttajien ja tuottajien keskuudessa ja varmistaa, että he voivat tunnistaa oikein Pignoletto-lajikkeen rypäleistä valmistetut, Pignoletto-viinin vaatimukset täyttävät viinityypit, selventämällä, että lajike soveltuu monipuolisesti kaikkiin perinteisesti valmistettuihin tyyppeihin.

Muutos koskee tuote-eritelmän 3 artiklaa ja yhtenäisen asiakirjan 1.6 (Rajattu maantieteellinen alue) ja 1.8 kohtaa (Yhteys maantieteelliseen alueeseen).

2.5. Viininviljelysääntöjen mukauttaminen

Asiakirjaan on lisätty uusien viinityyppien tuotantosäännöt, ja viljelytekniikoihin on tehty joitakin päivityksiä. Tältä osin sallittuja ovat ainoastaan espalier-leikkaustapa ja (yksin- tai kaksinkertainen) Geneva-kasvatustapa. Ray-menetelmä ei ole sallittu. Jotta uusien viinityyppien tuotantosäännöt voidaan määrittää, asiakirjaan on myös lisätty asiaankuuluvat tuotantoparametrit (rypäleiden hehtaarikohtaiset tuotokset).

Muutos koskee tuote-eritelmän 4 artiklaa ja yhtenäisen asiakirjan 1.5.2 kohtaa.

2.6. Viininvalmistusstandardien päivittäminen

Eri rypäletuotteiden luokkien valmistusta ja jalostusta koskevia määräyksiä on muutettu niiden selkeyttämiseksi. Lisäksi on muutettu poikkeuksia, jotka koskevat tällaisten toimintojen suorittamista tuotantoalueen välittömässä läheisyydessä tai viereisissä hallinnollisissa yksiköissä, voimassa olevan EU:n lainsäädännön mukaisesti.

Näitä määräyksiä on päivitetty, jotta voidaan ottaa huomioon uusien viinityyppien sisällyttäminen eritelmään. Helmeilevien viinien, kuohuviinien ja laatukuohuviinien jalostusta voidaan toteuttaa koko rajatun tuotantoalueen lisäksi sen välittömässä läheisyydessä (koko Bolognan kunnassa) ja viereisessä hallinnollisessa yksikössä (koko Castelvetro di Modenan kunnassa).

Muutos koskee tuote-eritelmän 5 artiklaa ja yhtenäisen asiakirjan 1.9 kohtaa (Lisäedellytykset – tuotantoa rajatulla maantieteellisellä alueella koskeva poikkeus).

2.7. Kemiallisten, fysikaalisten ja aistinvaraisten ominaisuuksien lisääminen uusiin viinityyppeihin ja Classico-tyypin kokonaishappopitoisuuden vähimmäismäärän muuttaminen

Asiakirjassa on kuvailtu eritelmään sisällytettyjen uusien viinityyppien kemialliset, fysikaaliset ja aistinvaraiset ominaisuudet. Lisäksi Classico-tyypin kokonaishappopitoisuuden vähimmäismäärää on pienennetty arvosta 4,5 g/l arvoon 4 g/l.

Colli Bolognesi SAN -viinistä lähtöisin olevien uusien tyyppien kemiallisia ja aistinvaraisia ominaisuuksia on kuvailtu yksityiskohtaisesti kyseisen eritelmän pohjalta tarkentaen niitä kukkien ja hedelmien erottuvien aromien osalta. Lisäksi pidettiin tarpeellisena, että Classico-tyypin kokonaishappopitoisuuden vähimmäismäärää pienennettiin arvoon 4 g/l viimeisten kymmenen vuoden aikana tapahtuneen ilmastonmuutoksen vuoksi. Ilmastonmuutoksen seurauksena lämpötilat ovat nousseet, mikä tunnetusti suosii pienempää kokonaishappopitoisuutta. Tämä muutos johtuu myös tuote-eritelmässä vahvistetusta velvoitteesta rypäleille, joiden luonnollinen vähimmäisalkoholipitoisuus on 12 tilavuusprosenttia.

Muutos koskee tuote-eritelmän 6 artiklaa ja yhtenäisen asiakirjan 1.4 kohtaa (Viinin/viinien kuvaus).

2.8. Merkintöjä ja esillepanoa koskevien sääntöjen päivittäminen

Merkintöjä ja esillepanoa on muutettu lisättyjen uusien tuoteluokkien (”helmeilevä viini”, ”kuohuviini” ja ”laatukuohuviini”) osalta. Lisäksi kansallisen lainsäädännön mukaisesti on lisätty pakollinen merkintäsääntö ilmaisulle ”jälkikäyminen pullossa” asianomaisessa luokassa ”helmeilevä viini”, jotta kuluttajalle voidaan tiedottaa mahdollisesta jälkikäymisen jäännöksistä johtuvasta sameudesta.

Muutos koskee tuote-eritelmän 7 ja 8 artiklaa ja yhtenäisen asiakirjan 1.9 kohtaa (Lisäedellytykset – merkintöjä koskevat lisämääräykset).

2.9. Viinin ja maantieteellisen alueen yhteyttä koskevan kuvauksen päivittäminen

Yhteyttä koskevaa kuvausta on muutettu tarkentamalla niiden ympäristöön liittyvien ja inhimillisten tekijöiden ominaisuuksien kuvausta, jotka saavat aikaan viinien erityiset ominaisuudet kussakin eri tuoteluokassa. Yhteyttä koskevaa kuvausta on päivitetty erityisesti, jotta voidaan ottaa huomioon uusien tuoteluokkien (”helmeilevä viini”, ”kuohuviini” ja ”laatukuohuviini”) lisääminen ja tuotantoalueen laajentaminen. Lisäksi viinien erityisiä ominaisuuksia on kuvailtu tarkemmin välttäen yleisluontoisia termejä ja täsmentäen kunkin tuoteluokan osalta sen yhteys maantieteelliseen alueeseen (mukaan lukien luontoon liittyvät ja inhimilliset tekijät).

Muutos koskee tuote-eritelmän 9 artiklaa sekä yhtenäisen asiakirjan 1.8 kohtaa (Yhteys maantieteelliseen alueeseen).

2.10. Pakkaaminen rajatulla alueella

Toimituksellisena muutoksena yhtenäisen asiakirjan asiaan liittyvä 1.9 kohta sisältää nyt velvoitteen pullottaa viini rajatulla alueella. Velvoite sisältyi jo edelliseen tuote-eritelmään, mutta se oli jäänyt virheellisesti pois yhtenäisestä asiakirjasta.

YHTENÄINEN ASIAKIRJA

1. Tuotteen nimi

Colli Bolognesi Pignoletto

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Kuohuviini

5. Laatukuohuviini

8. Helmeilevä viini

4. Viinin/viinien kuvaus

”Colli Bolognesi Pignoletto” Superiore (luokka ”viini”)

Väri: keskivoimakkaan oljenkeltainen, toisinaan vihertäviä vivahteita, tai syvän oljenkeltainen.

Tuoksu: hieno, valkoisten kukkien (kielo, jasmiini) kukkaisia vivahteita ja kypsien keltaisten hedelmien (päärynät ja omenat, joskus myös ananakset) hedelmäisiä vivahteita.

Maku: kuivasta puolikuivaan, harmoninen, mantelin ja sitrushedelmien vivahteita, toisinaan hieman karvas.

Kokonaisalkoholipitoisuus vähintään: 11,5 tilavuusprosenttia.

Sokeriton uutos vähintään: 15 g/l.

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

Yleiset analyyttiset ominaisuudet Kokonaisalkoholipitoisuus enintään (tilavuusprosenttia) Todellinen alkoholipitoisuus vähintään (tilavuusprosenttia) Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (milligrammaa/litra)

”Colli Bolognesi Pignoletto” Classico Superiore (luokka ”viini”)

Väri: oljenkeltaisen eri sävyt, myös syvän oljenkeltainen, toisinaan vihertäviä vivahteita.

Tuoksu: intensiivinen, hieno, valkoisten kukkien (kielo, jasmiini) kukkaisia vivahteita ja kypsien keltaisten hedelmien (päärynät ja omenat, joskus myös ananakset) hedelmäisiä vivahteita.

Maku: kuiva, lämmin, harmoninen, mantelin ja sitrushedelmien, toisinaan vaniljan, vivahteita.

Kokonaisalkoholipitoisuus vähintään: 12 tilavuusprosenttia.

Sokeriton uutos vähintään: 16 g/l.

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

Yleiset analyyttiset ominaisuudet Kokonaisalkoholipitoisuus enintään (tilavuusprosenttia) Todellinen alkoholipitoisuus vähintään (tilavuusprosenttia) Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (milligrammaa/litra)

”Colli Bolognesi Pignoletto”, luokka ”helmeilevä viini”

Vaahto: hienojakoinen ja haihtuva.

Väri: oljenkeltainen.

Tuoksu: hieman aromikas, valkoisten kukkien (orapihlaja) ja melko kypsien keltaisten hedelmien (päärynät ja omenat) vivahteita.

Maku: kuiva, harmoninen, raikas, hapokas, jälkimaultaan sitruksinen, toisinaan hieman karvas.

Kokonaisalkoholipitoisuus vähintään: 11 tilavuusprosenttia.

Sokeriton uutos vähintään: 15 g/l.

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

Yleiset analyyttiset ominaisuudet Kokonaisalkoholipitoisuus enintään (tilavuusprosenttia) Todellinen alkoholipitoisuus vähintään (tilavuusprosenttia) Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (milligrammaa/litra)

”Colli Bolognesi Pignoletto”, luokat ”kuohuviini” ja ”laatukuohuviini”

Vaahto: hienojakoinen ja pitkäkestoinen.

Väri: oljenkeltaisen eri sävyt, myös syvän oljenkeltainen.

Tuoksu: hieman aromikas, hieno, valkoisista kukista (orapihlaja, kielo, jasmiini) muistuttava kukkaisuus ja jossain määrin kypsien keltaisten hedelmien (päärynät ja omenat) vivahteita, intensiivisempi luokassa ”laatukuohuviini”.

Maku: runsas, harmoninen, raikas, hapokas, jälkimaultaan sitruksinen, erittäin kuivasta (brut nature) kuivaan (extra dry).

Kokonaisalkoholipitoisuus vähintään: 11 tilavuusprosenttia.

Sokeriton uutos vähintään: 13 g/l.

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

Yleiset analyyttiset ominaisuudet Kokonaisalkoholipitoisuus enintään (tilavuusprosenttia) Todellinen alkoholipitoisuus vähintään (tilavuusprosenttia) Vähimmäishappopitoisuus 5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (milligrammaa/litra)

5. Viininvalmistusmenetelmät

a. Olennaiset viininvalmistusmenetelmät

Helmeilevän viinin valmistus – jälkikäyminen

Erityinen viininvalmistusmenetelmä

Helmeilevät viinit valmistetaan käyttämällä toista alkoholikäymistä pääosin autoklavoimalla (Charmat- eli Martinotti-menetelmä). Toinen alkoholikäyminen voidaan tehdä kuitenkin myös pullossa. Tässä tapauksessa viini saattaa olla sameaa käymisjäännösten vuoksi.

Kuohuviinin/laatukuohuviinin valmistus – jälkikäyminen

Erityinen viininvalmistusmenetelmä

Nämä viinit jalostetaan kuohuviineiksi käyttämällä toista alkoholikäymistä pääosin autoklavoimalla (Charmat-menetelmä). Toinen alkoholikäyminen voidaan tehdä kuitenkin myös pullossa (perinteinen menetelmä) EU:n lainsäädännön mukaisesti.

b. Enimmäistuotokset

”Colli Bolognesi Pignoletto” Classico Superiore (luokka ”viini”)

58,5 hehtolitraa hehtaaria kohden

”Colli Bolognesi Pignoletto” Superiore (luokka ”viini”)

77 hehtolitraa hehtaaria kohden

”Colli Bolognesi Pignoletto”, luokat ”helmeilevä viini”, ”kuohuviini” ja ”laatukuohuviini”

84 hehtolitraa hehtaaria kohden

6. Rajattu maantieteellinen alue

Colli Bolognesi Pignoletto SAN -viinin tuotantoalueeseen sisältyvät:

Marzabotton, Monte San Pietron, Pianoron, Sasso Marconin, Bolognan, Casalecchio di Renon, Monterenzion, San Lazzaro di Savenan, Valsamoggian ja Zola Predosan kunnat Bolognan maakunnassa;

Savignano sul Panaron kunta Modenan maakunnassa.

Colli Bolognesi Pignoletto Superiore SAN -viinin, jolle on annettu perinteinen merkintä ”Classico”, tuotantoalueeseen sisältyvät:

Monte San Pietron, Casalecchio di Renon, Sasso Marconin, Valsamoggian ja Zola Predosan kunnat Bolognan maakunnassa;

Savignano sul Panaron kunta Modenan maakunnassa.

7. Pääasiallinen rypälelajike / pääasialliset rypälelajikkeet

Pignoletto B. – Grechetto Gentile

8. Yhteyden/yhteyksien kuvaus

8.1. ”Colli Bolognesi Pignoletto”, luokat ”viini”, ”helmeilevä viini”, ”kuohuviini” ja ”laatukuohuviini”

Yhteyden kannalta merkitykselliset luontoon liittyvät tekijät

Tuotantoalueen mäkinen maasto sisältää reunavuoret ja keskikokoiset kukkulat, jotka sijaitsevat lännessä Val Samoggian, Reno-joen suuren laakson sekä Samoggia- ja Lavino-jokien pienempien laaksojen välissä ja ulottuvat idässä Idice-joelle saakka. Pohjois-eteläsuuntaan sijoittuvat laaksot helpottavat tuulten virtaamista, ja sen seurauksena viinitarhat sijaitsevat pääosin itä- ja kaakkoisrinteillä. Viinitarhojen ympäristö on näin ollen tuulinen ja valoisa ja erityisen suotuisa viiniköynnösten kasvulle.

Seutu koostuu seuraavista pääasiallisista geologisista alueista:

Contrafforti e Rupi (kallionkielekkeet ja kivilohkareet): Erityisen laaja Lavino- ja Reno-jokien laaksot kattava alue. Sille ovat ominaisia pinnanmuodostukset, joissa kivet ovat pöytämäisessä muodossa tai kivilohkareet muodostuvat merkeli- ja konglomeraattikerroksista.

I Colli con Frane e Calanchi (kukkulat, joilla on maanvyörymiä ja rotkoja): Lavino-joen vasemmalla puolella oleva alue, jolla pehmeät viljellyt rinteet vaihtuvat äkkiä rotkomaisiin halkeamiin ja jolla on laajalti maanvyörymiä. Alusta koostuu pääosin moreenisavista eli kalkkikiveä, hiekkakiveä, merkeliä tai kerroksellisia kivilajeja sisältävistä savirakenteista.

I Primi Colli (reunavuoret): Reno-joen vasemmalla puolella kukkuloiden ja tasangon välissä sijaitseva alue. Se on profiililtaan loiva, ja sillä on pitkiä ulkonevia kielekkeitä laskeuduttaessa kohti laaksoa. Laaksot ovat matalia, ja niiden harjuilla on karkeaa hiekkaa.

Piana dei Fiumi Appenninici (Apenniinien jokien tasanko): Laaksonpohjista ja purojen ja jokien suista koostuva alue. Sen maaperä on pääosin heikosti kehittynyttä ja koostuu usein karkeista ainesosista.

Viininviljely on laajalle levinnyttä rajatulla maantieteellisellä alueella. Sitä harjoitetaan keskimäärin 50–400 metrin korkeudella merenpinnasta, yleisesti ottaen jyrkkien moreenisavisten rinteiden ja reunavuorten hienojakoisella ja kalkkikivipitoisuudeltaan vaihtelevalla maalla sekä Colli con Frane e Calanchi- ja Primi Colli -alueiden suhteellisen hienojakoisella, erittäin hiesu- ja kalkkikivipitoisella maalla. Alueen ilmastolle ominainen keskimääräinen vuotuinen sademäärä vaihtelee 800 mm:stä tasangolla 1 200 mm:iin korkeilla kukkuloilla. Keskilämpötilat ovat 14 celsiusasteen ja 12 celsiusasteen välillä. Matalilla kukkuloilla vesivaje on kohtalainen (enintään 350 mm vuodessa), mitä voidaan pitää myönteisenä tekijänä viininvalmistuksen laadulle, koska tietty määrä kesäajan vesistressiä suosii sokeripitoisuutta ja aromien kehitystä kypsyvissä rypäleissä. Yli 400 metrin korkeudella merenpinnasta vesitasapaino on hyvin ylijäämäinen.

Lämpöprofiilien vaihteluväli lämpösummana ilmaistuna on 4 500 – 4 900 matalilla kukkuloilla, kun taas yli 400 metrissä lämpösumma on alle 4 500. Winklerin indeksi on alueella enintään noin 2 100 matalammalla sijaitsevilla alueilla.

Edellä kuvatun perusteella viinien ominaisuudet ovat tiiviisti yhteydessä ympäristöön, jolle ovat ominaisia savi- ja kalkkipitoiset maaperät, suuret päivä- ja yölämpötilojen erot, valoisuus sekä riittävän sademäärän ja vesistressin vuorottelu. Nämä olosuhteet ovat otollisia viiniköynnösten kasvulle ja rypäleiden kypsymiselle ja varmistavat riittävän happo- ja sokeripitoisuuden. Nämä olosuhteet näkyvät viineissä muiden Pignoletto-lajikkeen aistinvaraisten ja laatuominaisuuksien ohella.

Viiniköynnöslajikkeiden yhdistelmässä on erityisesti pääasiallisena rypälelajikkeena Pignolettoa, jota on perinteisesti viljelty asianomaisella rajatulla alueella. Tuotantoon käytetään myös muita alueella vakiintuneita lisärypälelajikkeita, kuten Pinot Bianco, Chardonnay, Sauvignon, Riesling Italico, Pinot Grigio ja Pinot Nero. Ne valmistetaan valkoviineiksi erottamalla kuoret rypäleistä käymistä varten.

8.2. ”Colli Bolognesi Pignoletto”, luokat ”viini”, ”helmeilevä viini”, ”kuohuviini” ja ”laatukuohuviini”

Yhteyden kannalta merkitykselliset historialliset ja inhimilliset tekijät

Rooman valtakunnan aikaan Colli Bolognesi Pignoletto -viinien tuotantoalueella viiniköynnösrivit kiinnitettiin eläviin puihin. Käytännön aloittivat etruskit, ja sitä kehittivät myöhemmin gallialaiset. On vankkaa näyttöä siitä, että Bononian (nykyinen Bologna) eteläpuolinen mäkinen maa oli annettu viljeltäväksi veteraaneille, jotka olivat osallistuneet eri puolilla tunnettua maailmaa käytyihin sotiin. Tämä käy ilmi vanhoista viiniruukuista, joita on löytynyt nykyisen Valsamoggian kunnan alueelta.

Vuodelta 973 jaa. peräisin olevassa asiakirjassa, jolla Bolognan piispa Alberto myönsi Parman piispalle luostarin lisäksi noin 30 viinitarhaa, viitataan Monteveglion kukkuloilla viljeltyihin viiniköynnöksiin. Lisäksi eräät varhaiskeskiajalta peräisin olevat elämäkerrat vahvistavat maaseudun munkkien pyrkineen uutterasti kehittämään viininviljelyä.

Pier de’ Crescenzi kuvaili 1300-luvulla keskiajan maatalouden tärkeimmässä oppaassa ”Liber Ruralium commodorum – Liber XII” aistinvaraisia ominaisuuksia, joita oli tuohon aikaan juodulla valkoviinillä, joka oli tunnettu miellyttävyydestään sekä eloisasta ja kullankeltaisesta vaahdostaan. Tämä osoittaa, että perinteisesti valmistettujen viinien tyypeistä helmeilevä viini oli jo tunnettu ja laajalle levinnyt. Ominaispiirteistään tunnettuihin uve pignole -rypäleisiin (Pignoletto-rypäleet) ja kukoistavaan kauppaan on useita viittauksia 1500-luvulta. Lisävahvistuksen tämän viinin historiallisesta luonteesta tarjoaa vuoden 1881 Bullettino Ampelografico, jossa todetaan, että Pignoletto-viinin valmistukseen käytetyt rypäleet viljellään Bolognan eteläpuolella sijaitsevilla kukkuloilla. Ne muistuttavat hämmästyttävän paljon nykyistä Pignoletto-lajiketta.

Vuosien mittaan tieteellinen ja teknologinen kehitys on auttanut vakiinnuttamaan Colli Bolognesi Pignoletto -viinien valmistukseen käytettävät perinteiset tekniikat ja parantamaan niitä. Näitä kukkuloita vuosisatojen ajan viljelleiden ihmisten hankkimaa kokemusta ovat tukeneet viininviljelyn ja agronomian merkittävät kehitysaskeleet. Näiden tekijöiden vuoksi viljelijät ovat valinneet kasvatustavoiksi tukiristikon, kaksiversoisen Royat-leikkauksen ja matalan Guyot-leikkauksen, joiden on osoitettu tuottavan laadukkaita tuotteita. Jopa nykypäivänä viljelymenetelmät, istutusetäisyydet ja leikkaamismenetelmät ovat perinteisiä, ja niillä pyritään saavuttamaan paras ja järkevin viinitarhojen käyttö. Tämän tavoitteena on sekä helpottaa viljelyyn liittyviä töitä että varmistaa lehvästön järkevä hoito. Lisäksi viininvalmistuksessa käytetään menetelmiä, joita alueella on perinteisesti käytetty eritelmän mukaisten hiilihapottomien tai helmeilevien valkoviinien tai valkoisten kuohuviinien valmistukseen. Viininvalmistuksen näkökulmasta alueelle on aina ollut ominaista merkittävä valkoviinien tuotanto. Valkoviinit ovat vuosikymmenten aikana yleistyneet helmeilevä viini -luokassa, joka on luonnollinen kumppani raskaalle, melko rasvaiselle paikalliselle ruokakulttuurille. Tekniikat ovat kuitenkin kehittyneet ajan mittaan. Tämä tarkoittaa, että perinteistä käytäntöä, jossa jälkikäyminen toteutetaan pullossa, on täydennetty nykyaikaisella Martinotti-Charmat-menetelmän mukaisella tankkikäymisellä. Tämä on tehostanut hiivan valintaan liittyviä ja kirkastamisprosesseja viime vuosikymmeninä, mikä on parantanut viinien tuoksuprofiilia ja lopputuotteen miellyttävyyttä.

8.3. ”Colli Bolognesi Pignoletto”, luokka ”viini”

Tiedot tuotteen suoraan maantieteellisestä alkuperästä johtuvasta laadusta/ominaisuuksista ja yhteys maantieteelliseen alkuperään

Luokkaan ”viini” kuuluvan Colli Bolognesi Pignoletto -viinin kemialliset ja aistinvaraiset ominaisuudet ovat tiiviisti yhteydessä ympäristöön, jolle ovat ominaisia saviset ja erityisesti kalkkipitoiset maaperät. Ne antavat tuotteelle erottuvan mineraalisuuden. Hiilihapoton viini valmistetaan pääosin vähintään 15-vuotiaista viiniköynnöksistä, joiden rypäleet ovat melko konsentroituneita ja tuotokset hehtaaria kohden pienehköjä. Näille laaksoille ominaiset lämpötilamuutokset saavat aikaan voimakkaampia aromeja, kun taas kypsymiskaudella tapahtuvat päivä- ja yölämpötilojen muutokset ja viinitarhojen ihanteellinen valoisuus lisäävät rypäleiden aromaattisia ominaisuuksia. Rypäleisiin kerääntyy erityisen hyvin sokereita, mikä vaikuttaa viinien ominaisuuksiin. Jotta Pignoletto-rypäleiden erityiset aistinvaraiset ominaisuudet voidaan säilyttää, rypäleiden puristussyklejä sekä käymisen lämpötilaa ja kestoa hallitaan tarkasti. Tavoitteena on tuottaa viinejä, joilla on kuvaillut ominaisuudet, millä tavoin täydennetään edellä kuvattujen ympäristötekijöiden ja erilaisten inhimillisten tekijöiden välisen vuorovaikutuksen tulosta, joka on seurausta viinialan toimijoiden vaiheittain hiomasta kokemuksesta ja osaamisesta.

8.4. ”Colli Bolognesi Pignoletto”, luokat ”helmeilevä viini”, ”kuohuviini” ja ”laatukuohuviini”

Tiedot tuotteen suoraan maantieteellisestä alkuperästä johtuvasta laadusta/ominaisuuksista ja yhteys maantieteelliseen alkuperään

Helmeilevän viinin, kuohuviinin ja laatukuohuviinin kemialliset, fysikaaliset ja aistinvaraiset ominaisuudet määräytyvät maantieteellisen ympäristön ja niiden inhimillisten tekijöiden perusteella, jotka ovat perinteisesti vaikuttaneet rypäleille ominaisiin aistinvaraisiin ominaisuuksiin ja tuotteiden jalostustekniikoihin.

Mannerilmasto, pikkukivi- ja hiesupitoinen maaperä, hyvä vedenläpäisykyky, riittävä veden saatavuus ja päivä- ja yölämpötilojen vaihtelut erityisesti kesällä mahdollistavat terttujen kypsymisen ja rypäleiden aromien ja happopitoisuuden säilymisen, mikä antaa viineille niille ominaisen raikkauden. Tämä alue soveltuu maaperän ja ilmaston ominaispiirteidensä ansiosta sellaisten rypäleiden tuottamiseen, joiden sokeripitoisuus on kohtalainen ja happopitoisuus houkutteleva. Nämä viinit ovat pääosin peräisin nuoremmista ja siksi elinvoimaisemmista viiniköynnöksistä, jotka on istutettu rikkaaseen maaperään ja usein vähemmän etelään suuntautuviin paikkoihin, minkä vuoksi rypäleet eivät kypsy kokonaan. Näin saadaan korkeampi happopitoisuus, joka on ihanteellinen helmeileviä viinejä, kuohuviinejä ja laatukuohuviinejä ajatellen.

Teknologisen innovoinnin ansiosta viime vuosisadalle saakka käytössä ollut perinteinen menetelmä, jossa jälkikäyminen toteutettiin pullossa, on korvattu säiliöissä tapahtuvalla tuotannolla (Charmat-menetelmä). Siinä viinejä tuotetaan ylipaineella luonnollisesta käymisestä saatavan hiilidioksidin avulla. Jälkikäymisen yhteydessä helmeilevä viini saattaa olla sameaa käymisjäännösten vuoksi. Hiljattain jälkikäyminen on kokenut uuden tulemisen, ja sitä markkinoidaan usein uutena menetelmänä, jossa uusin teknologia yhdistetään alueen vanhoihin perinteisiin. Tämä vahvistaa, että viinien ainutlaatuiset ominaisuudet ovat tulosta lajikkeen ja tuotantoalueen erityispiirteiden välisestä synergiasta ja ihmisten toimien ja kokemuksen vaikutuksesta, jonka tuloksena on monivivahteisia ja miellyttäviä viinejä.

9. Olennaiset lisäedellytykset

Viiniyttämistä ja jalostusta rajatulla maantieteellisellä alueella koskeva poikkeus

Oikeudellinen kehys:

EU:n lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Asetuksen (EY) N:o 607/2009 6 artiklan 4 kohdan a ja b alakohdassa säädetyn poikkeuksen mukaisesti ja rajatun tuotantoalueen sisällä helmeilevän viinin, kuohuviinin ja laatukuohuviinin jalostus voi osana viininvalmistusprosessia tapahtua myös rajatun alueen välittömässä läheisyydessä (koko Bolognan kunnassa) ja viereisessä hallinnollisessa yksikössä (koko Castelvetro di Modenan kunnassa).

Tämän tarkoituksena on ottaa huomioon toimijoiden perinteinen ja vakiintunut tuotanto kyseisillä alueilla.

Pullottaminen rajatulla alueella

Oikeudellinen kehys:

EU:n lainsäädäntö

Lisäedellytyksen tyyppi:

Pullotus rajatulla maantieteellisellä alueella

Edellytyksen kuvaus:

Pullotus rajoitetaan rajatulle alueelle, koska on tarpeen turvata Colli Bolognesi Pignoletto SAN -viinien laatu, taata niiden alkuperä ja varmistaa, että tarkastukset ovat oikea-aikaisia, tehokkaita ja kustannustehokkaita.

On havaittu, että Colli Bolognesi Pignoletto -viinien laatu voi vaarantua, kun viinejä kuljetetaan ja pullotetaan tuotantoalueen ulkopuolella, koska tällöin viini voi altistua hapetus-pelkistysreaktioille, äkillisille lämpötilanmuutoksille ja mikrobiologiselle saastumiselle. Nämä ilmiöt puolestaan voivat vaikuttaa kielteisesti viinin fysikaalis-kemiallisiin ominaisuuksiin (kuten vähimmäishappopitoisuuteen ja sokerittoman uutoksen vähimmäismäärään) ja aistinvaraisiin ominaisuuksiin (väriin, tuoksuun ja makuun).

Nämä riskit ovat sitä suurempia, mitä suurempi etäisyys on.

Sitä vastoin viinin pullottaminen tuotantoalueella, jolloin viinieriä ei tarvitse kuljettaa lainkaan tai niitä kuljetetaan vain lyhyitä matkoja, auttaa säilyttämään tuotteen omaisuudet ja laadun muuttumattomana.

Lisäksi, koska Colli Bolognesi Pignoletto SAN -viinin tuottajilla on vuosien kokemus ja teknis-tieteellinen tietämys viinin erityisominaisuuksista, tuotantoalueella tapahtuvan pullotuksen yhteydessä käytetään parhaita teknisiä varotoimenpiteitä, joiden avulla varmistetaan, että kaikki eritelmässä määritetyt viinien fysikaaliset, kemialliset ja aistinvaraiset ominaisuudet säilyvät.

Näiden syiden lisäksi tuotantoalueella tapahtuvan pullotuksen avulla halutaan varmistaa, että toimivaltainen elin pystyy valvomaan viinintuotantoa mahdollisimman tehokkaasti ja että valvonnan kustannukset ovat mahdollisimman pienet. Tuotantoalueen ulkopuolella näiden edellytysten täyttymistä ei voida varmistaa yhtä hyvin.

Tuotantoalueella valvontaelin voi suunnitella tarkastuksensa sen varmistamiseksi, että se tekee oikea-aikaisia tarkastuskäyntejä kaikkiin asiaan liittyviin yrityksiin, kun Colli Bolognesi Pignoletto SAN -viiniä pullotetaan, sovellettavan tarkastussuunnitelman perusteella.

Tavoitteena on varmistaa järjestelmällisesti, että vain SAN-merkinnällä varustettujen Colli Bolognesi Pignoletto -viinien erät pullotetaan. Tarkastusten tarkoituksena on antaa kuluttajille vahvat takeet siitä, että viini on aitoa Colli Bolognesi Pignoletto -viiniä. Kun viini pullotetaan tuotantoalueella, tarkastukset voidaan toteuttaa tehokkaasti ja niistä myös koituu tuottajille vähemmän kustannuksia.

Lisäksi nykyisen kansallisen lainsäädännön mukaisesti ja olemassa olevien oikeuksien suojelemiseksi pullotuksesta vastaavat yritykset voivat olemassa olevien oikeuksiensa suojelemiseksi hakea poikkeuslupaa, jonka nojalla ne voivat jatkaa pullotusta rajatun alueen ulkopuolella. Poikkeuksen saamiseksi yrityksen on toimitettava maatalous-, elintarvike- ja metsätalousministeriölle asiaa koskeva hakemus ja asiakirjat, jotka todistavat, että yritys on pullottanut viinejä vähintään kahden (ei välttämättä peräkkäisen) vuoden ajan Colli Bolognesi Pignoletto -viinin tunnustamista SAN-tuotteeksi edeltäneestä viidestä vuodesta.

Velvollisuus lisätä merkintä ”jälkikäyminen” helmeilevään viiniin ”Colli Bolognesi Pignoletto”

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

Merkintä ”rifermentazione in bottiglia” (pullokäyminen) on pakollinen Colli Bolognesi Pignoletto Frizzante -viinin (helmeilevä viini) etiketissä, kun viinin jälkikäyminen tapahtuu pullossa.

Tämä säännös on kansallisen lainsäädännön (12. joulukuuta 2016 annetun lain nro 238 19 §:n 1 momentin f kohta) mukainen, ja sen tarkoituksena on erityisesti tiedottaa kuluttajalle viinin mahdollisesta sameudesta, joka johtuu pullossa olevista käymisjäännöksistä.

Linkki tuote-eritelmään

https://www.politicheagricole.it/flex/cm/pages/ServeBLOB.php/L/IT/IDPagina/14865

(1) EUVL L 347, 20.12.2013, s. 671.